Ingenting er givet i dansk politik. Heller ikke selvom meget tyder på, at en af valgets store sejre bliver hevet hjem af det parti, Inger Støjberg stiftede for blot få måneder siden.

Målet er, at partiet Danmarksdemokraterne skal være repræsenteret i Folketinget, men trods masser af medvind i den retning, så er det ifølge partistifteren, Inger Støjberg, langt fra givet, at det lykkes. - Man er ikke sikker på noget som helst, siger Inger Støjberg, da TV2 Nords udsendte møder hende foran Christiansborg, hvor hun sammen med de øvrige opstillede for Danmarksdemokraterne mødes til valgaften. - Det er en rimelig overvældende modtagelse, lyder det fra Inger Støjberg, som blandt mange andre bliver taget imod af en anden af de nordjyske kandidater for Danmarksdemokraterne, Lise Bech. Selv om hun og partistifteren i virkeligheden kæmper om de samme stemmer, så er der blot lutter rosende ord til den tidligere Venstre-kvinde fra det tidligere folketingsmedlem for Dansk Folkeparti. - Det er fantastisk, der er en glæde og en gejst. Jeg er godt klar over, at det er Inger, det handler om i dag, men jeg håber, at der er nogle, der husker, hvad jeg har gjort de seneste år, siger Lise Bech. Cowboytoast og træstammer Hun og de øvrige er klar til at indtage Christiansborg i første omgang for tirsdag aften, hvor der er valgfest. - Alle skal cowboytoast og træstammer, så det kan kun blive godt, siger Inger Støjberg